text: Tondringer tabte til slutspilsaspiranter
  17 december 2016 kl. 16.55
  TM Tønder tabte lørdag med 33-29 til Aarhus Håndbold. KIF Kolding København vandt til gengæld med 27-23 over HC Midtjylland. Sønderjyske tabte knebent i Silkeborg.
  Udekampen i Ceres Arena i Aarhus blev for stor en mundfuld for Tønder i herrernes bedste håndboldrække. Da kampen blev fløjtet af stod der 33-29 til hjemmeholdet på måltavlen.
  Det til trods for en stærkt spillende Martin Pedersen, der førte an for TM Tønder med 10 scoringer.
  Aarhus Håndbold fik dermed det de kom efter: Sejren og revanchen for nederlaget i tredje spillerunde, som var TM Tønders første sejr nogensinde i herrernes bedste håndboldrække.
  
  KIF sejrede over midtjyder
  I lørdagens næste kamp i håndboldligaen spillede KIF Kolding København med Lasse Boesen som vikar-cheftræner, ligeledes på udebane, mod HC Midtjylland.
  Første halvleg blev tæt. Men KIF trak fra op mod pausen, hvor stillingen var 13-10 til gæsterne.
  Føringen gav KIF Kolding København aldrig slip på, og slutresultatet blev en sejr på 27-23 over HC Midtjylland. Det var KIFs tredje sejr i træk.
  Bo Spellerberg og Magnus Landin Jacobsen blev topscorere for KIF Kolding København med hver især fem mål.
  Lige ved og næsten rakte ikke helt, da Sønderjysk tabte knebent 27-26 til de forsvarende mestre fra BSV Silkeborg.
  KIF Kolding har med de seneste tre sejre bidt sig fast i top 8 og indtager 6.-pladsen med tre points afstand til sønderjyske på 9.-pladsen, mens TM Tønder ligger næstsidst med tre points ned til den direkte nedrykningsplads. Der er 10 spillerunder endnu i grundspillet.
  
  